Igualtat presenta el programa d'actes del ‘25 de Novembre’
05 de novembre 2019

![](/media/nmaj0btx/97-presentacio-programa-25-n-8-_cuerpo.jpg)  
  

La regidoria d'Igualtat ha presentat este matí el programa d'actes del 25 de Novembre, Dia Internacional contra la Violència de Gènere. El Saló de Plens de l'Ajuntament ha acollit la presentació de totes les activitats proposades per a enguany.

L'alcalde de Sagunt i regidor d'Igualtat, Darío Moreno, ha presentat els actes d'igualtat que es desenvoluparan durant el mes de novembre i que apostaran per la diversitat. **«El que s'ha fet per part de l'ajuntament, com ja s'està fent en anys anteriors és, d'una banda, intentar portar la iniciativa pròpia de determinats actes que considerem necessaris per incrementar la conscienciació, per continuar educant, per continuar eliminant eixe masclisme estructural que considerem que encara existix en la societat i per a dur a terme este programa. Algunes activitats han sorgit de la pròpia iniciativa de l'ajuntament i altres han sigut conjuntament amb associacions, societat civil, etc.»**, ha assenyalat Moreno.

Els actes del 25 de Novembre començaran este pròxim dimecres, 6 de novembre, a les 19 hores amb la projecció del documental sobre madeixes contra la violència sexista _365 hilos de sororidad_ en la sala d'actes del Casal Jove. Un acte organitzat per la regidoria d'Igualtat de l'Ajuntament de Sagunt i l'associació Amigas Supervivents. Ja el cap de setmana trobarem l'exposició de la bufanda quilomètrica contra la violència masclista el dissabte, 9 de novembre, a les 16 hores a la rotonda Ramón de la Sota del Port de Sagunt.

![](/media/ffdjaneg/97-presentacio-programa-25-n-1-_cuerpo.jpg)  

Altres actes destacats dins de la programació del 25N es troben, d'una banda, la projecció de la pel·lícula _No tengas miedo_ del director Montxo Armendariz, la qual es podrà veure en la sala d'actes del Centre Cívic del Port de Sagunt el pròxim dilluns, 18 de novembre, a les 19 hores. Esta projecció està organitzada per la regidoria d'Igualtat de l'Ajuntament de Sagunt i l'Associació Cultural Nautilus.

D'altra banda, el dijous, 21 de novembre, a les 19 hores l'escriptora Laura Freixas impartirà una conferència titulada _A mí no me iba a pasar, en la tradición de la literatura de mujeres_ al saló d'actes del Centre Cívic.

Pel que fa a l'acte del XVI Aniversari del Pacte Ciutadà Contra la Violència de Gènere _El pacte dóna la cara_, este tindrà lloc al Centre Cultural Mario Monreal de Sagunt. L'acte estarà dirigit per Sergi Juesas de Camí de Nora i servirà per donar la benvinguda a les noves entitats adherides al Pacte Ciutadà.

El teatre també tindrà cabuda dins del programa d'actes del 25 N amb la representació de _Demetrio y su burro_ de l'autor Moisés Lozano, a càrrec de ‘Las Ladies del Teatro’ i davall la direcció de Mª Carmen Díaz Escriche. L'actuació tindrà lloc el 27 de novembre a les 17 hores a la Casa Municipal de Cultura del Port de Sagunt i organitza l'Associació Salud y Ocio. Una altra obra serà _La zapatera prodigiosa_ una adaptació teatral dirigida per Elvira Narbón i que tindrà lloc al Centre Cultural Mario Monreal el pròxim 28 de novembre a les 19 hores organitzada per l'Associació de Dones ‘Salut per a la Tardor’.

Finalment cal assenyalar que des de l’11 fins al 27 de novembre estaran exposats els cartells de la XVI edició de la campanya de sensibilització ‘25 de Novembre, Dia Internacional Contra la Violència de Gènere’. El guanyador d'enguany ha sigut Branimir Alexlandrov Vaptzarov, de Benicàssim. **«El cartell es va triar d'una mostra de 22 cartells per un jurat compost per membres del consell de la dona, membres triats pel seu component artístic i, per descomptat, les institucions»,** ha declarat l'alcalde.

Així mateix, des de l'àrea d'Igualtat informen que és possible que hi haja més activitats de les que estan recollides en el programa oficial, les quals poden ser dutes a terme per part de diferents associacions i/o col·lectius. **«Ens sembla una cosa positiva que no sols en el programa oficial estiguen totes les activitats sinó que vagen més enllà. Però sí que volíem deixar clar, per part del consistori, una agenda d'actes en els quals nosaltres hem sigut partícips i els donem suport»** ha puntualitzat Moreno.

Finalment, l'alcalde i regidor d'Igualtat ha considerat la importància que la ciutadania continue aprenent. **«Crec que una persona mai està prou conscienciada respecte al feminisme i respecte al masclisme estructural que tenim en esta societat i, en eixe sentit, com tenim molt a aprendre independentment de tot el camí que hem fet, crec que és importantíssim que des dels poders públics continuem espentant en eixa direcció i, per això mateix, volem animar la ciutadania a participar en tots i cadascun dels actes».**

*   [](http://www.facebook.com/sharer.php?u=https://aytosagunto.es/va/actualitat/igualtat-presenta-el-programa-d-actes-del-25-de-novembre-1/ "Facebook")
*   [](http://twitter.com/share?url=https://aytosagunto.es/va/actualitat/igualtat-presenta-el-programa-d-actes-del-25-de-novembre-1/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/igualtat-presenta-el-programa-d-actes-del-25-de-novembre-1/ "Linked In")
*   [](mailto:?body=https://aytosagunto.es/va/actualitat/igualtat-presenta-el-programa-d-actes-del-25-de-novembre-1/)